**NEFORMALIOJO SUAUGUSIŲJŲ ŠVIETIMO (PALANGOS TREČIOJO AMŽIAUS UNIVERSITETO) VEIKLOS ORGANIZAVIMO TVARKA**

**I. BENDROSIOS NUOSTATOS**

1. Neformaliojo suaugusiųjų švietimo veiklos (Palangos trečiojo amžiaus universiteto, toliau – Palangos TAU ) organizavimo tvarka reglamentuoja Palangos TAU veiklos organizavimą ir koordinavimą, tikslą, uždavinius, pažymų išdavimą, Palangos Tau senjorų teises ir pareigas.

2. Tvarkos paskirtis - atsižvelgiant į valstybės vykdomą kryptingą mokymosi visą gyvenimą plėtros politiką, nustatytas veiklos kryptis, sudaryti sąlygas Palangos TAU dalyviams: tenkinti savišvietos poreikius, lavinti kūrybines galias ir gebėjimus, įgyti ir tobulinti bendrąsias kompetencijas, tapti aktyviu demokratinės visuomenės nariu.

**II. PALANGOS TAU VEIKLOS TIKSLAS IR UŽDAVINIAI**

3. Palangos TAU veiklos tikslas – padėti senjorams prisitaikyti prie visuomenės pokyčių, skatinant juos saviraiškai, veiklumui, aktyviam gyvenimui, mokymuisi visą gyvenimą**.**

4. Palangos TAU veiklos uždaviniai:

4.1. visokeriopai remti senjorų socialinę integraciją į visuomenę;

4.2. organizuoti paskaitas, konferencijas, seminarus, keliones ir susitikimus su Lietuvos ir užsienio specialistais, dėstytojais, pedagogais, gydytojais ir visuomenės veikėjais;

4.3. propaguoti kultūrinę ir visuomeninę patirtį;

4.4. skatinti bendravimą tarp kartų;

4.5. organizuoti renginius, sudaryti sąlygas tikslingai praleisti laisvalaikį pagal sugebėjimus ir galimybes;

4.6. propaguoti sportą bei sveiką gyvenseną;

4.7. palaikyti ryšius su senjorų draugijomis, bendrijomis ir kitomis nevyriausybinėmis organizacijomis.

4.8. palaikyti ryšius su vyriausybinėmis organizacijomis ir įmonėmis, sprendžiančiomis senjorų problemas;

4.9. dalyvauti labdaringose akcijose;

4.10. ieškoti rėmėjų Palangos TAU veiklai vykdyti;

4.11. dalyvauti projektinėje veikloje.

**III. PALANGOS TAU VEIKLOS ORGANIZAVIMAS IR KOORDINAVIMAS**

5. Palangos TAU senjorais gali būti Palangos miesto savivaldybės gyventojai nuo 55 metų, neribojant jų išsilavinimo.

6. Palangos TAU programa sudaroma 3 metams, ją tikslinant du kartus per metus (programa peržiūrima ir tikslinama iki kalendorinių metų pradžios, sausio 1 d., bei iki mokslo metų pradžios, spalio 1 d.).

7. Palangos TAU organizuojami renginiai gali būti finansuojami savivaldybės biudžeto, projektų, dalyvių asmeninėmis ir kitomis lėšomis;

8. Priėmimo į Palangos TAU tvarka:

8.1. į Palangos TAU priimama pasirašius sutartį, pagal paskelbtą sutarčių pasirašymo laiką;

8.2. dalyvių sąrašai sudaromi mokslo metų pradžioje ir tikslinami kąsmet;

8.3. Palangos ŠPT direktorė tvirtina Palangos TAU dalyvių sąrašus.

9. Palangos TAU mokslo metų pradžia spalio 1 d. – pabaiga balandžio 30 d.

10. Senjorai išklausę ne mažiau kaip 70 % įgyvendinamos programos gali gauti Palangos TAU pažymėjimą, patvirtinantį apie dalyvavimą Palangos TAU veikloje.

11. Senjorai nelankę Palangos TAU be pateisinamos priežasties gali būti išbraukti iš Palangos TAU sąrašų.

12. Palangos ŠPT apie Palangos TAU veiklą informuoja senjorus Palangos miesto spaudoje, internetinėje svetainėje [www.palangosspt.lt](http://www.palangosspt.lt)

13. Senjorai gali išsirinkti Palangos TAU tarybą.

14. Palangos TAU tarybą sudaro aktyvus senjorai, savanoriaujantys TAU veiklose (organizuoja įvairias veiklas, užmezga bendradarbiavimo ryšius su kitų savivaldybių TAU, atlieka įvairias funkcijas TAU renginiuose ir kt.).

15. Tarybos funkcijos:

15.1. teikti pasiūlymus dėl Palangos TAU veiklos;

15.2. teikti pagalbą įgyvendinant Palangos TAU veiklos programą;

15.3. keistis informacija ir bendradarbiauti su kitais Trečiojo amžiaus universitetais;

15.4. Palangos TAU Tarybos pirmininką, pavaduotoją, sekretorių atviru balsavimu išrenka taryba.

15.5. Palangos TAU Tarybos pirmininkas, suderinęs su Palangos ŠPT direktoriumi kviečia Palangos TAU Tarybos susirinkimus.

**V. PALANGOS TAU DALYVIŲ TEISĖS IR PAREIGOS**

16. Palangos TAU senjorų teisės ir pareigos:

16.1. dalyvauti Palangos TAU veikloje: paskaitose, seminaruose, edukacinėse išvykose, susitikimuose ir kituose renginiuose;

16.2. rinkti ir būti išrinktam į tarybą;

16.3. inicijuoti įvairias veiklas Palangos TAU;

16.4. išstoti iš Palangos TAU ir apie tai informuoti Palangos ŠPT.

17. Palangos TAU senjorai bendraudami tarpusavyje, su lektoriais bei Palangos ŠPT darbuotojais, vadovaujasi geranoriškumo, bendradarbiavimo ir abipusės pagarbos principais. Dėl neetiško elgesio dalyvavimas Palangos TAU veikloje gali būti apribotas laikinai arba visam laikui.

**VI. BAIGIAMOSIOS NUOSTATOS**

18. Palangos TAU veiklos organizavimo tvarką ar jo pakeitimus tvirtina Palangos ŠPT direktorius.

19. Palangos TAU veiklos priežiūrą ir kontrolę atlieka įgaliotos institucijos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_